
	Lo Joan qu’arriba a casa deu Mariús.
	Joan : Totun, tres jorns ne l’èi pas vist. Ne vèn pas mèi búver lo pinton … ne respon pas au telefonet, … geir, digun ne’u vit au marcat !?! … Çò que’s passa ? … Ne m’a pas dit que partiva viatjar… ! Totun ?...
	Dià, la pòrta de casa qu’es aubèrta ? N’es pas normau aquò !?!
	Lo Joan que truca a la pòrta.
	Joan : Mariús ? … Mariús ?
	Nada responsa.
	Joan, en aperants, hòrt  : Hòu, qu’ès mòrt o qué ?
	Mariús, de luenh : Qu’es tu Joan ?
	Joan, un chic arrasegurat : Quiò, que sui jo ! E on ès ?
	Mariús, planhós : Au lheit !
	Joan : Au leit… ? … Qu’es malaut ?
	Mariús, tot parièr : Non ! 
	Joan : Ne compreni pas !?!
	Mariús, lamentós : Mes entra donc ! Vien ací, vien a la crampa !
	Joan : Quiò, qu’arribi ! (Entad eth) Totun, çò qu’a lo Mariús a’s plànher atau ?
	Lo Joan qu’entra en la crampa deu Mariús.
	Joan, intimidat : Mariús ? … Adiu Mariús ! E com vas ?
	Mariús, estarit* : Tè, puisqu’ès ací, e’m pòts servir un veire d’aiga d’aqueth pingòt*, que t’ac prèi ?
	Joan, impressionat : Com vòs, dab plesir.
	Mariús : N’èi pas mèi fòrça !
	Joan, que’u para* lo veire plenh : Tè, aquí que l’as !
	Mariús, agonizant : N’èi pas mèi fòrça, Joan. Hèis-me béver !
	Joan, esmavut : Totun, Mariús !
	Joan qu’arreluva e que hèi búver lo Mariús.
	Mariús, gemicaire : Chis, Joan, qu’ès brave, tu !
	Joan : E perqué dits aquò ?
	Mariús, tostemps gemicaire : Pr’amor deu mètge e de l’infirmièra… Lo Mariús tossiqueja… N’èi pas mèi fòrça de parlar, praube de jo !
	Joan, hòrt inquièt : Çò qu’as, Mariús ? Çò qu’a dit lo mètge ?
	Mariús : Que se’n es arridut !
	Joan, susprés : Non !?
	Mariús : Si, Joan ! Que m’a auscultat e que m’a dit, shens consideracion, « Tot que va plan ! ».
	Joan : Ah bon ?
	Mariús : Mès doctor, que soi au lheit, n’èi pas mèi sang, que soi vueit !
	Joan, entà assolidar : Bè, solide !
	Mariús : E eth de’m tornar, eishuc* : « Flaquèr generau, solide ! Pas mèi qu’aquò ! ».
	Joan, pietadós* : Totun !?!
	Mariús, planhiu : Doctor, que’m senti morir !
	Joan, pietadós : E òc !
	Lo Mariús que sembla tornar préner fòrças entà criticar lo mètge.
	Mariús : E aquí, mon òmi, lo mètge que se’n es arridut com un pèc, e qu’es partit en díser : « L’infimièra que passerà totara portar vitaminas ! Adishatz, Mariús ! ».
	Joan : E qu’es passada l’infirmièra ?
	Mariús : Quiò, e hòrt viste. Que’m volè har ua chacadura* de vitamina au cuu !
	Joan, escandalizat : Au cuu ?!
	Ad aqueth moment, lo Mariús qu’arretròba fòrça e aviada.
	Mariús : Quiò, au cuu ! N’ac volí pas, jo ! E era quiò ! Qu’a tirat sus l’eslip ! Que l’i èi tornat un clapat ! E era tanben, ditz donc, dab fòrça ! Que’m soi espatarrassat suu lheit, mon òmi, e que m’a chacat eslip e cuu !
	Joan : E bè, Mariús, qu’arretròbas fòrças. Que gingas* hens lo leit com un ninòt !
	D’un còp lo Mariús que’s torna flaquit.
	Mariús : Òh, praube de jo, n’es pas sonque la maishanta sang qui puja au cap !
	Joan, un chic mèi menshidèc : Que seré mèi possible que siguin las vitaminas de l’infirmièra.
	Mariús : Que soi aus arpuns, Joan !
	Joan, provocator : O lo cap !?! … Qu’es aquò ! Qu’as lo cap desvariat ! Qu’i a urgéncia ! Que’t cau un sambotit* !
	Mariús : Un sambotit, Joan ?
	Joan : Quiò ! Que vam har vir lo 18 !
	Mariús : Lo 18 ?
	Joan : Vas véder, Mariús, qu’es miraculós lo 18 !
	Joan que pren lo son telefonet.
	Mariús, esvarjat* : Mès Joan, que hèis ? Dèisha lo telefonet ! Non, n’ac cau pas har !
	Joan : Allò, los pompièrs ? Qu’èi a casa un malaut de cap e de còr !
	Mariús : Non, Joan, que va mélher !
	Joan : Quiò, qu’a gahat lo Gran Mau ! Que ves balhi l’adrèça !
	Mariús, terrorizat : Joan !!!
	Joan : Qu’arriban !





Pingòt, pishèr : carafe - Estarit : épuisé - Parar : tendre le verre - Eishuc : cœur insensible - Pietadós : compatissant - Chacadura : normalament ua picadura
Gingar : gigoter - Sambotit : choc psychologique

